Papersnake/gushiwen huggingface dataset:
古意 其三
李攀龙（明代）

嶰阴有孤竹，常含千岁霜。截为雄鸣管，其音中清商。

岂不在人耳，世已无凤皇。新声自一时，艳曲乱高倡。

安得日相御，并坐君子堂。
酿重阳酒
苏辙（宋代）

家人欲酿重阳酒，香曲甘泉家自有。黄花抱蕊有佳思，金火未调无好手。

老奴但欲致村酤，小婢争言试三斗。我年七十似童儿，逢节欢欣事从厚。

廪粟已空豆方实，羔豚虽贵鱼可取。病嫌秋雨难为腹，老咽馋涎空有口。

折花谁是送酒人，来客但有邻家父。闭门一醉莫问渠，巷争不用缨冠救。
偈颂九十三首
释梵琮（宋代）

我有个火头，作事多伶俐。
饱饭携锄头，庵前去锄地。
寸草不留踪，善恶无忌讳。
梅坳题石
何日精（明代）

青楼空擅一时名，铜雀风流自属卿。笑脸祇从遗影艳，醉怀偏逐步虚声。

牵愁检韵难赓咏，掩泪缘君半减枰。可是莲香知已足，尚留佳事在孤茔。
送项平甫倅池阳
姜夔（宋代）

项侯声名天宇窄，与君俱是荆湖客。
向来相闻不相值，长安城湖乃相识。
论文要得文湖天，邯郸学步终不然。
知君笔墨与性合，妙处突过苏李前。
我知切切秋虫语，自诡平生用心苦。
神凝或与元气接，屡举似君君亦许。
西湖一曲古墙阴，清坐论诗夜向深。
见谓人间有公等，不知来者不如今。
乾坤虽大知者少，君不见古人拙处今人巧。
我徂山林口挂壁，如君合救狂澜倒。
石渠春水绿泱泱，阁下无人白日长。
万里江湖入归梦，子云不愿校书郎。
九华山色梅根渡，半日风帆即秋浦。
六条罕吏安用许，幸有千岩作诗侣。
萱草忘忧
霍与瑕（明代）

我思之人水一方，爱而不见心自伤。白露未下蒹葭苍，秋风渐起歇群芳。

潦尽天清桂子香，耿耿河汉夜成章。牵牛织女空七襄，隔断恩情永相望。

鳷鹊何时成桥梁，我思之人在西方。天寒不可渡潇湘，且把萱花种短墙。

时酌金罍称兕觥，终吾之生以徜徉。
和三二兄西庄书怀
潘良贵（宋代）

莫问庄生然不然，时中只可自随缘。
冬深江北无边报，又得安贫过一年。
再用前韵集句
赵必象（宋代）

我思君处君思我，一掬归心未到家。
相见或因中夜梦，孤灯何事独成花。
章通判挽诗二首 其二
洪适（宋代）

富州春再见，风月款平分。翠竹曾留我，红梅独对君。

遣书成挂剑，挥涕屡沾巾。千里佳城闭，哀笳不得闻。
秋旱继以大风即事十首
刘克庄（宋代）

老农相戒早输官，何日爰书得少宽。
明府安知帘外事，路人却见水中瘢。
谒告迎奉闻亲闱有醴泉之除不胜庆抃作诗寄叔易季言二弟
李纲（宋代）

薄宦便甘旨，两载官南徐。江山富佳致，足以为亲娱。

昆弟尽在傍，承颜欢有馀。宁知驿书召，结束趋征途。

旅食寓京华，梦想怀庭除。宸恩赐清燕，天语闻都俞。

兰省幸备员，匪才惭冒居。思亲动归兴，谒告之东吴。

晓出通津门，轻舠泛汴渠。莺花已烂熳，榆柳正扶疏。

去去指苕霅，行行远神都。中途闻吉语，动色观除书。

天子隆孝治，朝廷优老儒。犬马志欲养，获此伸区区。

丘山恩施重，蝼蚁轻捐躯。寓书东飞鸿，早早达吾庐。

季也在亲侧，援琴方舞雩。聆音想慰怿，具驾无踟蹰。

会言亦近止，期以薰风初。
赠人戍襄阳
甘瑾（明代）

汉水荒城外，频年汗马场。
舟车通馈饷，部曲杂耕桑。
幕府文书暇，烽楼警逻长。
山公有爱将，日醉习池旁。
山水小画为李充昭乃翁题
罗玘（明代）

剑江中心落白雨，跳珠入船两翁语。悬崖堕石江影动，蛟鼍穴翁鱼在渚。

寒山苍苍色古老，藤稍雨重树欲倒。水鸟惊人沉，水花冷半漂。

舵师嚇翁翁首掉，野鼓一声疑有庙。两翁停语忽砉歘，水神骑龙恍惚出。

两翁雄诃如霹雳，神奔龙汨天地寂。便乘风云骑日月，蹴翻昆崙涸溟渤。

回头北斗望丹阙，朱衣何人手中笏。猛脑㩳身独击鹘。

一翁气方豪，眼中之江不见矣，写之逼真摩诘氏。
有感
艾性夫（元代）

江汉亡维楫，山林困蒺藜。
头颅春雪重，心绪晚云低。
挂树蛇留蜕，逾坦虎印蹄。
遥怜伯劳燕，辟地各东西。
绮寮怨 颓楼
姚燮（清代）

那有芙蓉十四，秣陵天半峨。尽剥落、翠桁朱罳，都缘上、暗藓昏莎。

当时缕金长袖，曾倚望、鳷鹊下明河。未百年、月寂风寥，琼梯断、夜游狐鼠多。

无复镜屏拥荷。凉烟一帚，惟馀老柳婆娑。下有横波。

认栏影、断红拖。帘间燕来非昔，忍再唱、玉京歌。春人不过。

山眉自隐隐、颦瘦蛾。
句
阮阅（宋代）

无水不如三峡险，有山皆似七闽深。
十五日过小孤山
张栻（宋代）

沃野迥千里，岿然突孤标。
崖分势亦裂，江静影频摇。
栖鹘巢何险，盘柯冻不凋。
吾行足观览，未觉客程遥。
偈颂一百二十三首
释崇岳（宋代）

春风浩荡，古佛榜样。
春水潺湲，忽著眼看。
灯笼跳入露柱，佛殿走出三门，
撞著个无面目汉。却道众口难调，
须是临机妙转。
次韵东坡所和滕希靖雪浪石诗古律各一 其二
李之仪（宋代）

平生所愿识荆州，别乘还容接胜流。异日崩腾惊海面，新诗清绝似槎头。

常嗟盛事千年隔，谁谓馀光一旦收。便觉诗源得三昧，目中无复有全牛。
驻马听　过北邙
韩邦奇（明代）

落日荒荒。羸马西风度北邙。但见寒鸦古木，衰草平原，残柳长岗。

累累高冢卧斜阳。知他是、何朝何代何卿相。展转思量。

荣华富贵，古为今样。终岁奔忙。十度驱车过北邙。

当时朱颜绿鬓，如今短发萧萧，古貌苍苍。五十年一枕梦黄梁。

到醒来、回首堪惆怅。世路茫茫。山河如旧，人情新样。
题钱少愚四画 鸳浦
周紫芝（宋代）

一点伤春恨，看成两鬓霜。如今无此梦，莫画两鸳鸯。
桂枝香 秋蛩
杜贵墀（清代）

西风响碎、向侯馆空帏，唤愁惊睡。又是荒台草羃，故宫门闭。

年年不少伤心事，傍潘郎、鬓丝提起。怕分明语，凄凄切切，又低低地。

料思妇、寒生孤被，正月暗莓墙，雨侵苔砌。恨缕情丝，宛转弄梭声里。

回肠那织回文字，但声声、促教憔悴。又谁怜我，荒村野宿，瘦吟灯底。
最高楼（寿南山弟七旬）
吴季子（宋代）

南山老，还记少陵诗。七十古来稀。清池拥出红蕖坠，西风吹上碧梧枝。趁今朝，斟寿酒，记生时。也不羡、鲲鹏飞击水。也不羡、蛟龙行得雨。人世事，总危机。扶床正好看孙戏，舞衫不要笑儿痴。更埙篪，三老子，鬓如丝。
早入谏院二首
郑谷（唐代）

玉阶春冷未催班，暂拂尘衣就笏眠。

孤立小心还自笑，梦魂潜绕御炉烟。

紫云重叠抱春城，廊下人稀唱漏声。

偷得微吟斜倚柱，满衣花露听宫莺。
偈二十七首 其十三
释守净（宋代）

瞿昙鼓动三寸舌，四十九年无法说。达磨不立一字脚，列派分枝无处著。

青山不锁长飞势，沧海合知来处高。
黄嗣深尚书见访
曾几（宋代）

骑气初占安至，履声忽报公来。
不乱空庭鸟雀，何妨满席尘埃。
百家行
刘敞（宋代）

春耕高原不辞苦，晚岁离离满百亩。岂知输稻如输金，始信种百虚种黍。

持黍易金入市行，粳稻踊贵黍价轻。十钟一石亦不惮，三时力农空自惊。

去年岁荒食丰菽，今年岁丰弥不足。物理悠悠难豫谋，谁谓丰荒略相覆。
水调歌头
白君瑞（宋代）

凉吹拂衣袂，助我上高台。云檐风栋，窗户绝纤埃。四绕江山雄丽，万古盘龙踞虎，壮气锁崔嵬。二水中分远，艇子自归来。

望白云，迎碧汉，俯长淮。铎声到耳，亭亭孤塔现林隈。烟惹宫城深树，日照酒楼帘幕，物象眼前排。长啸下梯径，欲去更徘徊。
皇帝阁端午帖子词
宋庠（宋代）

吹律蕤宾动，乘离玉烛明。
荐盘荆俗黍，颁饵汉祠羹。
巾山广轩
何执中（宋代）

曲槛小栏干，登临咫尺间。望随流水远，高共白云闲。

亭柏僧归路，江枫客渡湾。觉来生羽翼，疑是梦中还。
汉武帝
叶绍翁（宋代）

殿号长秋花寂寂，台名思子草茫茫。
尚无人世团圞乐，枉认蓬莱作帝乡。
读东坡和陶诗
赵蕃（宋代）

食已无余事，坡诗信手繙。
飘零落蛮蜑，收拾重玙璠。
未易穷关键，才能味语言。
向来陶谢并，今日要重论。
再和十首
刘克庄（宋代）

凤州宫柳昔曾攀，亦醉琼花芍药间。
独有海棠心未足，每逢多处必来看。
方漕躬明挽诗三首
王炎（宋代）

吴蜀蜂腰势，荆襄控上游。
群公无远虑，天子有深忧。
此事须成算，何人更熟筹。
黄图三辅近，北望不禁愁。
渡嘉陵江宿什邡驿
袁说友（宋代）

山程十日不见江，前日初逢黎渡水。
牵车又到渠江畔，漾漾翻波意尤美。
今朝嘉陵江水宽，危峰大石更巑岏。
棹儿艇子呼晚渡，亦刜钲鼓推标竿。
渡头枫绿蔷薇密，我宿山南雍城侧。
细思青史什邡侯，君恩何似嗟来食。
送赵侍朗被召
曹彦约（宋代）

忆昨东来护印章，又从此去乌朝装。
辛勤行李知身老，幸会依莲到骨香。
五十功名犹落寞，百千怀抱转荒唐。
而今亲见为霖雨，野草幽花特地久。
荷花
陆游（宋代）

风露青冥水面凉，旋移野艇受清香。
犹嫌翠盖红妆句，何况人言似六郎！
良臣聚饮梅仙庄和多字韵
欧阳澈（宋代）

牛羊茁处绿骈罗，几载鸱夷得趣多。麈尾谈清争嚼麝，笔头草小换笼鹅。

杯行自鄙红裙饮，咏罢人传白雪歌。采摘溪山凭句法，倚风拾得只长哦。
彭蠡遇风
何文明（清代）

黄气惨惨风势恶，云如坏山势将落。江㹠水面作人立，纷飞鹙鸧与鹳鹤。

巨舰真如夹两龙，飞翔之势欲凌空。顾盼两岸目为眩，银涛雪浪相撞舂。

我时凭舷事小酌，破浪乘风真足乐。坐客惕息指我痴，公等不痴欲何作。
玉京谣·咏十姊妹鸟
黄之隽（清代）

密叶藏春羽，体弱音轻，雅称娇名字。细数排行，应教遍屈纤指。

抵多少、秦虢风情，增一半、缇萦才思。巢花底。争如去做，昭阳燕子。

分明有个风流婿。尽瞒人、算蛾眉一队，唤到香闺十姨。

轻俊难比。笑独宿、鸾凤孤单，看并坐、鸳鸯七二。花如绮。

偏爱小名相似。
次韵季共月夜见怀竹坡用子绍韵 其三
周紫芝（宋代）

乌衣诸郎美如玉，笑我秋风卷茅屋。才高渠是判花人，头白吾羞汗青竹。
舁石行
许及之（宋代）

沙河塘路飞晴泥，夹道睨立如凫鹥。千夫舁石自何所，相以柝节当鼓鼙。

一夫流喝相和答，声与步应如采齐。观者局蹐汗通下，彼独閒暇轻如携。

此石非是装玉砌，此石非是筑金堤。不为文陛仪禁卫，定作润础承榱题。

俨然一柱方峙立，何者偃植为拱枅。呜呼自昔良工心独苦，大材小用俱难取。
将去济阴寄泗上宁陵
吕本中（宋代）

淮海三年别，家山十日程。时思一笑乐，转觉异乡情。

叔父勤相唤，诸郎许见迎。浊醪行处有，所恨不同倾。
孔明二首 其一
陈造（宋代）

古今深忌忿为兵，及霤师臣要力争。白帝败归思孝直，端知难抗魏元成。
三更
张耒（宋代）

三更月晕合，定知明日雨。
开门已萧飒，寒气侵庭宇。
东风变凄凛，闭户思室处。
赖兹尊有酒，细酌供燕语。
斗杓行指卯，虽寒能几许。
惟应园林好，新霁千花吐。
用前韵谢奉慈寺主僧居简
陈著（宋代）

人情相入处，春风与时雨。
诗来少陵歌，酒到渊明舞。
我穷适相少，肯为黄金俯。
忍饥因其常，笑视京文武。
忽来方外饷，浑家饱炊午。
此是法喜供，非如乞字苦。
灵岩山馆夜坐
张藻（清代）

圆景下绝壁，山馆忽已暝。石磴静张琴，雪泉清瀹茗。

不知夜已深，月上青松顶。
西溪
李商隐（唐代）

怅望西溪水，潺湲奈尔何。不惊春物少，只觉夕阳多。

色染妖韶柳，光含窈窕萝。人间从到海，天上莫为河。

凤女弹瑶瑟，龙孙撼玉珂。京华他夜梦，好好寄云波。
壬子元旦
俞明震（清代）

烛烬千家晓，悲欢又一时。人迎新岁日，春入未花枝。

论世含醒醉，编年有信疑。生存聊复尔，庭鹊冷相窥。
宿天竺寺回
白居易（唐代）

野寺经三宿，都城复一还。家仍念婚嫁，身尚系官班。

萧洒秋临水，沉吟晚下山。长闲犹未得，逐日且偷闲。
如梦令·大道根元归素
谭处端（元代）

大道根元归素。绝尽人情思虑。火灭与烟消，认取元阳收固。此做。此做。便是长生捷路。
题太岳院壁
林焞（宋代）

我来劝农值春雨，傍人笑我身蓝缕。
我身蓝缕分当然，唯有担夫愁艰阻。
汝担夫，听我语，
桑麻谷粟生於土。若非雨泽滋发生，
粒食片衣谁付与。岂不见田间耕耨人，
泥涂深没股。晓露湿云鬟，
歌笑采桑女。他时吞麦倍丰成，
罗列翁盎鸣机杼。一旦雨泞不为劳，
当念耕农蚕妇终岁服勤苦。
送王壬秋孝廉入蜀 其二
李桓（清代）

小聚忽为别，游踪何日还。颓唐吾欲老，气谊晚弥坚。

指数真知己，心仪属大贤。相期各努力，旷世几人传。
客枕
陈必复（宋代）

客枕偏饶睡，春归尚拥绵。
屋深灯易晕，漏短梦难圆。
栖鸟警凉夜，闹蛙喧雨天。
一声柔橹过，何处上溪船。
贾客乐
毛张健（清代）

布帆满幅高百尺，知是贾人远行役。贾人生小乐风波，不恋家中好田宅。

瞿唐滟滪平地过，此行金钱十倍多。更促前程向江口，淮南米贵今如何？

春闺少妇空房宿，听罢乌啼泪盈掬。
九日同诸友登贤隐山五首 其三
何景明（明代）

野望秋无赖，西风城树凋。浮云满天地，落日更萧条。

醉舞随长剑，哀歌逐短箫。龙山高兴者，千载竟难招。
东门行
胡应麟（明代）

出东门，步且吁，时世混浊难共居。我欲乘长风，东游扶桑西瑶池。

挥首向容成，亿万不相疑。归来告妻子，牵衣蹬足长歔欷。

长歔欷，上有垂白亲，下有黄口儿。孔雀东南飞，十步五步不相离。

君今独行安所之，君今独行安所之。不如守穷巷，鸡鸣狗吠相因依。

不见伯夷叔齐，采西山蕨薇。荣名被百世难等夷。
哭东莱吕先生
孙应时（宋代）

往岁风云接，重霄日月开。
奏篇闻叹息，造膝谂图回。
延阁初优病，锋车又趣来。
恭惟天子圣，殄瘁岂无哀。
杂诗 其二
王绂（明代）

志郁食哽咽，情欢酒忘醉。如何饮食间，忧乐竟莫类。

达人无不饮，一以理自会。时序侵燠寒，晨昏互明晦。

苟能守吾中，外患亦何憝。忠信与笃敬，乃足寡尤悔。

贤哉子张绅，吾当永为佩。
元宵胜赏次杨石淙阁老韵
梁储（明代）

去年元夜此陪公，今岁观灯趣复同。人向月前听好语，花从烟里发新丛。

忘形肯却杯中酒，吹面仍烦醉后风。惭愧诗才吾独拙，且将歌咏赞平戎。
颂古四首 其一
释清旦（宋代）

世尊拈花，迦叶微笑。天际二轮，更相互照。若能截断老瞿昙，闭目黄河只一跳。
西江月
赵桓（宋代）

历代恢文偃武，四方晏粲无虞。奸臣招致北匈奴。边境年年侵侮。

一旦金汤失守，万邦不救銮舆。我今父子在穹庐。壮士忠臣何处。
贺新郎·汲水驱炎热
吴潜（宋代）

汲水驱炎热。晚些儿、披衣露坐，待他凉月。俄顷银盘从海际，推上璇霄璧阙。尽散作、满怀冰雪。万里河潢收卷去，掩长庚、弧矢光都灭。一大片，琉璃揭。玉擣药何时歇。几千年、阴晴隐现，团圆亏缺。月缺还圆人但老，重换朱颜无诀。想旧日、嫦娥心别。且吸琼浆斟北斗，尽今来、古往俱休说。香茉莉，正清绝。
砌下两修竹
郑刚中（宋代）

砌下两修竹，翠色含烟新。
尽日肯相对，萧然如可人。
清风动遥虚，亦不厌我贫。
时时一相过，吹拂席上尘。
二物有嘉意，尉我穷悴身。
常观有道者，尚与鹿豕群。
奚必广团聚，共共如飞蚊。
清风与修竹，吾不失所亲。
悼山谷五首 其五
释德洪（宋代）

平昔驭风骑气，如今夜雨荒丘。欲动西州华屋，空馀南浦渔舟。
读邻笛遗悲卷
林庭桂（明代）

死别俄经二十秋，忽看遗墨泪如流。风帘寂莫灯前雨，谁复能禁此夜愁。
过杨伊水西郊草堂因送之游吴越
陈恭尹（清代）

君家草堂在西郭，不远人间似岩壑。浮丘一点下平芜，郁水千岩映篱落。

触热相过五月中，凉飙不道炎蒸恶。开轩气象已爽垲，入座清言复玄著。

爱君识鉴精莫伦，过目雄雌辨飞鹊。爱君墨妙不可当，下笔峥嵘走龙蠖。

千年论事直指掌，八法从心绝缠缚。闲来为我言素怀，便欲从兹理芒屩。

尚平多累粗已毕，吴越清秋有前约。钱塘怒涛若车马，九华岩峦如剑锷。

揽将明秀入毫端，直取幽奇恣挥霍。快哉壮志我所同，恨不俱飞比黄鹤。

胸中约结开何时，梦里江山已成昨。倚栏惆怅见千里，落日回风散城铎。

虞翻故苑空青蝇，赵尉馀基尚丹雘。远天暮色方掩霭，近寺疏钟满寥廓。

出门一揖因送君，白头好纵青山乐。
崔悫画双鹅引雏
张镃（宋代）

横塘暮烟吹雨来，白鹅叫风双毰毸。
鹅儿力小立未定，依母恋哺忘惊猜。
炎歊生欲逃天垓，虚堂有此新图开。
芦梢荷叶亦动荡，茹句未吐愁难裁。
自咏
陆游（宋代）

朋旧凋零尽，乾坤偶脱遗。
食新心窃喜，话旧语多悲。
泥醉醒常少，贪眠起独迟。
闭门谁共处，枕藉乐天诗。
和人见赠四首
曹勋（宋代）

白玉芳醪何所似，仙人掌冷下金盘。
青衫汉殿人将老，应酌清醇拟旧欢。
秋怀四首 其二
陈师道（宋代）

小雨断复续，回斜落晚风。寒心生蟋蟀，秋色傍梧桐。

草与遥山碧，花欺晚照红。口须谈世事，目已失飞鸿。
奉和喜雪应制
许敬宗（唐代）

嵰州表奇贶，閟竹应遐巡。何如御京洛，流霰下天津。

忽若琼林御，俄同李径春。姑峰映仙质，郢路杂歌尘。

伏槛观花瑞，称觞庆冬积。飘河共泻银，委树还重璧。

连山分掩翠，绵霄远韬碧。千里遍浮空，五轫咸沦迹。

机前辉裂素，池上伴凌波。腾华承玉宇，凝照混金娥。

是日松筠性，欣奉柏梁歌。
冬日即事
刘秩（明代）

县邑干戈后，城空景寂寥。
山寒云酿雪，江晚月通潮。
壮士征衫薄，将军战马骄。
只今边境上，谁是霍嫖姚。
和闾丘莘叟中秋玩月
吴芾（宋代）

平生爱明月，夜坐长忘眠。
每见冰轮上，两足先跰跹。
清赏意未足，常恐云油然。
老来有余兴，犹不减少年。
今岁值秋半，一醉拟流连。
无何山雨来，不见觚棱圆。
尚意闰余夕，百分棹觥船。
居然遂此愿，使我喜欲颠。
引满对清影，席地仍幕天。
岂知贤伯仲，亦爱此婵娟。
与我嗜好同，清夜耸诗肩。
此景已买断，初不用一钱。
况复有佳句，还与月争妍。
愧我无好语，滥继联珠篇。
寄傲园小景十幅仿卢鸿一草堂图诗自题十首 其一 笼鹅阁
刘珏（明代）

谁知轩后阁，宛在水之濆。牖外树交合，阶前萍即分。

鸟窥书影静，鱼伺墨波勤。岂有山阴帖，人言此右军。
五言次韵和邻几喜司马君实钱君倚章伯镇入省之作
沈遘（宋代）

我本鲁连徒，放迹江湖滨。强兹就朝列，俯仰羞众人。

初从东观游，尚得文字亲。晚为大农属，始与俗吏伦。

簿书异我学，勾校违我贞。有如锻戈剑，而乃驱匠轮。

颠倒失所措，左右迷厥津。恍不知适从，但欲逃深榛。

独幸良友朋，志尚略一均。继今三君来，益欣得有邻。

谁云典司殊，舍次密若鳞。谁云晤语希，牖户日屡巡。

论文必高妙，谈道皆渊淳。挥弄麈白玉，倾倒巾紫纶。

谓应餍饥渴，宁复辞昏晨。愿言勿有倦，行即徂秋春。

宦游固难常，出处各有循。公等其谓何，我意益欲踆。

一朝成契阔，相望楚与秦。高会不得再，空将寄音尘。
送李士纶南还
李兆先（明代）

碧水长衫映黑头，归时还及洞庭秋。
家山别后无乡信，霄汉从庭有壮游。
惭我屋庐占上国，送君魂梦绕中洲。
东园甘旨堪供养，正值西风白稻秋。
送顾苌（一作中史，又作长史）往新安（一作
皇甫冉（唐代）

由来山水客，复道向新安。半是乘潮便，全非行路难。
晨装林月在，野饭浦沙寒。严子千年后，何人钓旧滩。
吴柳堂御史围炉话别图为仲昭题
陈宝琛（清代）

侍御席藁争失刑，一斥归卧兰山陉。当年廷议孰主者？斫伐直木新发硎。

宁期再出殉龙驭，秦良卫史公所型。同时四谏接踵起，欲挽清渭澄浊泾。

晓晓牖户及未雨，纲纪之正先朝廷。角弓翩反局一变，窜谪流放随春星。

忌医廿稔药笼尽，疾亟永命尊豨苓。抱薪止沸国卒斩，骚魂九死谁能瞑？

我交侍御恨已晚，衰涕犹为同宗零。谈诗说鬼再寒暑，廋语会踏田盘青。

张侯居庐更叹逝，摊卷百感鳏鳏醒。蓟祠既成次故宅，去后还往馀风萤。

横街每过辄掩袂，矧对遗墨凭精灵。黄童死孝骨早枯，肯念桑海吾伶仃？

藏书掠遍独此脱，呵护无亦关冥冥？长言追记慰明发，永宝手泽扬馀馨。
同赋梅花十二题·半开
王铚（宋代）

一枝开破一年春，斗蕊稠花总后尘。
却恨无媒怜独夜，月偷清影向何人。
故相赠侍中广平公挽辞三首 其二
张方平（宋代）

不与椿龄远，先伤棣萼零。宸章怀旧德，惠节入新铭。

后世推名教，当朝重典刑。东维跨箕尾，一化本同灵。
七言乐语联句
颜真卿（唐代）

苦河既济真僧喜， ——李崿

新知满座笑相视。 ——颜真卿

戍客归来见妻子， ——皎然

学生放假偷向市。 ——张荐
性斋二首为湖陆提举作
陆文圭（元代）

孔门性不闻，学者失其义。
上中下为三，善与恶为二。
邹洛异而同，韩扬同而异。
不指理不明，不兼气不备。
理无智无愚，气有驳有粹。
本体在涵养，工夫由克治。
立义以居敬，存诚以去伪。
曾思两卷书，学问千古事。
性外无馀天，斋中有乐地。
平原郡王南园诗二十一首 其十八 红香
姜特立（宋代）

子因南岳仙人得，花自蓬莱海上来。每岁枝头春意闹，香风红艳满楼台。
和林榕江游武夷
朱朴（明代）

月明苍壁系仙舫，风细幔亭流白云。安得寄书青鸟使，直须相访玉宸君。

溪回九曲疑无路，地拥千峰秀作群。惆怅半生子长兴，空馀词赋挹奇芬。
满庭芳 东亭桂
顾贞观（清代）

径敞深秋，轮安满月，绿阴长对清圆。金泥衫冷，飒沓委金钿。

五夜馚馧不绝，凉如水，胜挟飞仙。乘风去，蕊珠宫阙，能得几回眠。

当年。携伴侣，小山沉醉，斗韵分笺。纵闲愁吹坠，不到觥船。

欲觅狂欢旧梦，谁知在、曲阁栏边。凭记取，生香真色，写照属黄荃。
寓精严寺次程伯来与秦景容郎中同游诗韵
郑潜（明代）

平生志湖海，亦复慕林泉。驱车太行路，古道何盘盘。

北走穷乌桓，滦京俯长川。南游涉交广，瓯越遂幽閒。

紫霞绕吾庐，寒玉鸣我前。清净谐道心，空明契僧诠。

由来高世士，脱屣山水间。先鞭愧吾友，入幕芙渠鲜。

拂衣憩林下，似有三生缘。程子雅高和，临风写烦悁。

不辞竟日留，翳景欲忘旋。嗟我三载后，感慨犹千年。

卜庐事先陇，愿老浔湖边。
狱中闻收东京有赦
刘长卿（唐代）

传闻阙下降丝纶，为报关东灭虏尘。壮志已怜成白首，

馀生犹虏发青春。风霜何事偏伤物，天地无情亦爱人。

持法不须张密网，恩波自解惜枯鳞。
唐铙歌鼓吹曲十二篇。梁之馀保荆衡巴巫…为苞枿第六
柳宗元（唐代）

苞枿ba矣，惟恨之蟠。弥巴蔽荆，负南极以安。

曰我旧梁氏，缉绥艰难。江汉之阻，都邑固以完。圣人作，

神武用。有臣勇智，奋不以众。投迹死地，谋猷纵。

化敌为家，虑则中。浩浩海裔，不威而同。系缧降王。

定厥功。澶漫万里，宣唐风。蛮夷九译，咸来从。

凯旋金奏，象形容。震赫万国，罔不龚。
和孔周翰二绝 观净观堂效韦苏州诗
苏轼（宋代）

弱羽巢林在一枝，幽人蜗舍两相宜。
乐天长短三千首，却爱韦郎五字诗。
客西林闻警柬何人止
邝露（明代）

客里流光阅九春，西山鸾鹤自为邻。卧同干木非藩魏，笑却新垣欲帝秦。

内地弄兵皆赤子，隔河专阃半清人。龙蛇歌罢愁无赖，谁念飘零折角巾。
次韵春怀
洪焱祖（元代）

鸠唤春阴鹊噪晴，静中观动晦还明。山林岁月身将老，湖海风涛梦亦惊。

不饮未应为酒困，忘言何用以诗鸣。看花啜茗须公辈，汤熟银瓶细细倾。
八月六日送巩帅邮亭上
曾丰（宋代）

有时夜燕归乘月，未始晨兴出戴星。
半载初逢迎送事，五更已至短长亭。
宋骑吹曲 其一 归朝曲第四
谢翱（宋代）

荆南万里朝天道，巫女云荒产芳草。锦鞯道赐带盘雕，方物南来进龙脑。

愿陪郊祀依日光，供张归朝亲奉表。勋阶邑食及隶人，移镇徐戎作家庙。

人生富贵侯与王，四海为家皆故乡。
过颜几故居有感
程俱（宋代）

幽兰忌当门，野马难驾车。颜生跅㢮士，一跌不可扶。

少年豪于文，自拟灵蛇珠。生涯寄樽酒，醉目随飞凫。

兴来不停笔，似觉胆力粗。开胸吐奇秀，濆涌春云疏。

嵚崎四五十，不挂荐士书。漫灭祢衡刺，佯狂阮生途。

拂衣苕溪上，茅檐客东吴。悬鹑冬不完，脱粟午未餔。

醉中有天地，别是仙翁壶。惜哉不羁才，白首甘穷闾。

平时同袍客，半在青云衢。音尘邈山河，岂顾庄鱼枯。

羁栖风尘下，日月双驰驹。谁知聚沫身，倏去不可呼。

死惟一函土，生独四壁居。寄骸无尺地，传业无遗孤。

诗人多命薄，此语或不诬。吴天千古月，空照酒家垆。
别李代良族兄宪文弟瑞洛于北上舟中 其一
何吾驺（明代）

月净江空浩不流，别君今夜得同舟。鸡声莫自催眠去，明日相看天际头。
送长儿槃赴金陵典斛 其三
吴泳（宋代）

仕历四千石，官联六尚书。耕无田二顷，居无宅一区。

余岂不念子，皇皇事田庐。多藏损其志，厚殖益尔愚。

贫乃好消息，此言诚不迂。子官视庾氏，俸廪颇有馀。

疏花会结果，小水长通渠。
赋得天都峰赠高徽州
欧大任（明代）

黄山秀拔青冥中，天都之峰何穹窿。高居特室群真集，玉佩穹穹度碧空。

嶙峋直上三千丈，星辰可蹑日可望。风落钧天帝畤前，瀑飞积雪神皋上。

名山雄镇胡为哉，明牧应求济世才。华阴京兆徵恢出，石室成都待朕开。

济阳高君岂其胤，麟符作守新安郡。五马纡临紫气遥，尺书召入甘泉近。

君不见容成氏浮丘公，行随绛节轩辕宫。圣主明堂朝列辟，岂劳旌驭过崆峒。
颂古十七首 其一
释宗演（明代）

从前七佛仪式，庆喜何曾欠少。堪笑黄面瞿昙，无端打个之绕。
潇湘暮雪
周行己（宋代）

冻云垂地雪纷飞，日暮天寒雁已归。犹有江头问津者，不知此去欲何依。
中秋雨作中夜月明科方叔留寓斋宿酒阑随水纵
陈文蔚（宋代）

琼楼玉宇不胜秋，把酒临风味转优。
云雨自为朝暮变，歌诗不尽古今愁。
谁知明月天心到，却有佳宾水际留。
无限醉眠呼不醒，步随清影只搔头。
延祥观
陈兑（宋代）

两受君恩辞魏阙，重寻乡路入嘉州。
延祥观是扬雄宅，好住玄门第一流。
白马井
许康民（宋代）

矍铄平生善用兵，论他薏苡得贪名。
不因渴骥遗踪在，谁识将军到底清。
晚晴
仇远（元代）

浓云忽雨散秋声，屋壁斜捎沟浍盈。
一阵西南风截断，月华且让夕阳明。
解蝶躞（吕倩倩吹笛）
杨无咎（宋代）

金谷楼中人在，两点眉颦绿。叫云穿月，横吹楚山竹。怨断忧忆因谁，坐中有客，犹记在、平阳宿。

泪盈目。百转千声相续。停杯听难足。谩夸天海风涛旧时曲。夜深烟惨云愁，倩君沈醉，明日看、梅梢玉。
双头莲·触目庭台
佚名（宋代）

触目庭台，当岁晚凋残，恁时方见。琼英细蕊，似美玉碾就，轻冰裁翦。暗想蜂蝶不知，有清香为援。深疑是，傅粉酡颜，何殊寿阳妆面。惟恐易落难留，仗何人巧把，名词褒羡。狂风横雨，枉堕落、细蕊纷纷千片。异日结实成阴，托称殊非浅。调鼎鼐，试作和羹，佳名方显。
清水寒食感怀
李献可（金朝）

桃花零乱柳成阴，人到春深思更深。芳草戍楼天不尽，异乡寒食故乡心。
行路难二首 其二
杨巍（明代）

君不见邯郸道上屠狗儿，纵博不知岁月驰。买酒放歌人不齿，一言许诺轻生死。

又不见长安城中车马客，揖让宛若稷与契。一朝得君固权宠，回视同袍生胡越。

胡越南北路不通，乃今共舟复同籍。眼前浪起不相容，遂觉茫茫天地窄。

我歌行路难，使君心无欢。寥寥古道几时还，愿随四老卧商山，白首茹芝无祸患。
行路难五首
杨万里（宋代）

造化小儿不耐闲，阿兄阿姊一似颠。
两手双弄赤白丸，来来去去绕青天。
赤丸才向西山没，白丸又向东山出。
只销三万六千回，雪色少年成皱铁。
铁色头须却成雪双丸，绕从地下复上天，
少年一入地下更不还。日日喜欢能几许，
况有烦恼无喜欢。莫言酒不到刘伶坟上土，
刘伶在时一醉曾三年。明珠一百斛，
更添百斛也只心不足。侯印十九枚，
更添一倍也只眉不开。先生笑渠不行乐，
莫教人笑先生错。
晋。王郎
孙元晏（唐代）

太尉门庭亦甚高，王郎名重礼相饶。

自家妻父犹如此，谁更逢君得折腰。
小筑
陆游（宋代）

放翁小筑寄江郊，屋破随时旋补茅。
暮看白烟横水际，晓听清露滴林梢。
生来不啜猩猩酒，老去那营燕燕巢。
目断鹿门三太息，庞公千载可论交。
送王炎弼赴山阳守以兵卫森画戟宴寝凝清香为
曾协（宋代）

平生功名心，不肯事酣宴。
向来话淮南，山川眼中见。
题谢艮斋桂山
王炎（宋代）

懒曳星辰履，归休背郭堂。
诗成时走笔，客至即行觞。
百本山椒树，三秋月窟秋。
即之清可掬，人亦似幽芳。
木兰花慢（重九）
京镗（宋代）

算秋来景物，皆胜赏、况重阳。正露冷欲霜，烟轻不雨，玉宇开张。蜀人从来好事，遇良辰、不肯负时光。药市家家帘幕，酒楼处处丝簧。

婆娑老子兴难忘。聊复与平章。也随分登高，茱萸缀席，菊蕊浮觞。明年未知谁健，笑杜陵、底事独凄凉。不道频开笑口，年年落帽何妨。
郭有道先生知命录喜其摆落世尘去来自在真神
郭印（宋代）

高标百世可廉顽，喧处亡心心自閒。
小院客来风扫地，凉宵人静月窥关。
了知游戏梦蝴蝶，聊学逍遥歌泰山。
须信先生今未死，青冥鹤驾眇难攀。
筹笔驿
李新（宋代）

恶潮翻海真龙泣，未央庭露秋蓬湿。
崧云无意招不来，旌旗日月随山入。
茅屋主人长卧揖，盛气虬髯横槊立。
汉陵白骨生春光，半夜平怀听呼吸。
笔端隐语飞英略，潜拉秦原老鯢角。
天心不肯续金刀，渭桥水急妖星落。
赠风鉴曹老眼
方逢辰（宋代）

九重拊髀叹才难，币聘皇皇难未戡。
老眼试寻天下看，岂无颇牧在东南。
唐寅落花诗
唐寅（明代）

刹那断送十分春，富贵园林一洗贫。
借问牧童应设酒，试尝梅子又生仁。
若为软舞欺花旦，难保余香笑树神。
料得青鞋携手伴，日高都做晏眠人。
夕阳黯黯笛悠悠，一霎春风又转头。
控诉欲呼天北极，胭脂都付水东流。
倾盆怪雨泥三尺，绕树佳人绣半钩。
颜色自来皆梦幻，一番添得镜中愁。
春风百五尽须臾，花事飘零剩有无。
新酒快倾杯上绿，衰颜已改镜中朱。
绝缨不见偷香掾，堕溷翻成逐臭夫。
身渐衰颓类如此，树和泪眼合同枯。
时节蚕忙擘黑时，花枝堪赋比红儿。
看来寒食春无主，飞过邻家蝶有私。
纵使金钱堆北斗，难饶风雨葬西施。
匡床自拂眠清昼，一缕烟茶飏鬓丝。
坐看芳菲了闷中，曲教遮护屏展风。
衙蜂蜜熟香粘白，梁燕巢成湿补红。
国色可怜难再得，酒杯何故不教空。
忍看马足车轮下，一片西飞一片东。
崔徽空写镜中真，洛水难传赋里神。
国色自来多命薄，桃红又见一年春。
已无锦帐围金谷，漫把青鞋踏曲尘。
绕树百回心语口，明年勾管是何人？
天涯晻溘碧云横，社日园林紫燕轻。
桃叶参差谁问渡，杏花零落忆题名。
月明犬吠村中夜，雨过莺啼叶满城。
人不归来春又去，与谁连臂唱盈盈？
白华垂柳弄新晴，紫背浮萍细点生。
三月寻芳骑凤侣，一时齐唱踏莎行。
收灯院落伤栖燕，细雨楼台湿啭莺。
莫问东君诉恩怨，自来春梦不分明。
春朝何事默凭阑，庭草惊看露已团。
花并泪丝飞点点，絮飘眼缬望漫漫。
书当无意开孤愤，带有何心绾合欢。
且喜残丛犹有在，好随修竹报平安。
桃花净尽杏花空，开落年年约略同。
自是节临三月暮，何须人恨五更风。
扑檐直破帘衣碧，上砌如欺地锦红。
拾向砑罗方帕里，鸳鸯一对共当中。
恻恻凄凄忧自惔，花枝零落鬓丝添。
周遮燕语春三月，荡漾波纹日半帘。
病酒不堪朝转剧，听风且喜晚来恬。
绿杨影里苍苔上，为惜残红手自拈。
杨柳楼头月半规，笙歌院里夜深时。
花枝灼灼难长好，漏水丁丁不肯迟。
金串袖笼新藕滑，翠眉奁映小蜼垂。
风情多少愁多少，百结愁肠说与谁。
李态樊香忆旧游，蓬飞萍转不胜愁。
一身憔悴茅柴酒，三月伤春满镜愁。
爱惜难将穷袴赠，凋零似把睡鞋留。
红颜春树今非昨，青草空埋土一丘。
杏瓣桃须扫作堆，青春白发感衰颓。
蛤蜊上市惊新味，鶗鴂教人再洗杯。
忍唱骊歌送春去，悔将羯鼓彻明催。
烂开赚我平添老，知到年来可烂开？
丽色堪餐莫谩夸，一朝衰飒看伊家。
昭君偏遇毛延寿，炀帝难留张丽华。
深院青春空自锁，大堤红日又西斜。
小桥流水闲村落，不见啼莺有犬蛙。
满堂欢笑强相陪，别有愁肠日九回。
时节又惊梁燕乳，铅华无奈隙驹催。
香消衣带伤腰瘦，梦断辽阳没信来。
门掩黄昏花落尽，牛酥且荐掌中杯。
亚字城边糜鹿台，春深情况转悠哉。
襞衣玉貌乘风去，对酒蓬窗带雨推。
结子桃花如雨落，挟雌蝴蝶过墙来。
江南多少闲庭馆，朱户依然锁绿苔。
桃蹊李径谢春荣，斗酒芳心与夜争。
陌上新蒭曲尘暗，墙头圆月玉盘倾。
青帘巷陌无行迹，绣褶腰肢觉瘦生。
莫道无情何必尔，自缘我辈正钟情。
簇簇双攒出茧眉，淹淹独倚曲栏时。
千年青冢空埋怨，重到玄都只赋诗。
香逐马蹄归蚁垤，影和虫臂罥蛛丝。
寻芳了却新年债，又见成阴子满枝。
芳菲又谢一年新，能赋今无八斗陈。
命薄错抛倾国色，缘轻不遇买金人。
杜鹃啼血山中夜，蝴蝶游魂叶底春。
色即是空空是色，欲从调御忏贪嗔。
貌娇命薄两难全，莺老花残谢世缘。
年长卢姬悲晚嫁，日高黄鸟唤春眠。
人生自古稀七十，斗酒何论价十千。
痛惜秾纤又迟暮，好烧银烛覆觥船。
花落花开总属春，开时休羡落休嗔。
好知青草骷髅冢，就是红楼掩面人。
山屐已教休泛腊，柴车从此不须巾。
仙尘佛劫同归尽，坠处何须论厕茵。
催耕声里短柴门，煠兰香中雉草园。
西子归湖余有井，昭君出塞尚留村。
春风院院深笼锁，细雨纷纷欲断魂。
拾得残红忍抛却，也教粘向阿咸旙。
旧酒新啼满袖痕，怜香惜玉此心存。
可怜窗外风鸣树，辜负尊前月满轩。
奔井似衔亡国恨，坠楼如报主人恩。
长洲日暮生芳草，销尽江淹黯黯魂。
伯劳东去燕西飞，南浦王孙怨路迷。
鸟唤春休背人去，雨妆花作向隅啼。
绿阴茂苑收弦管，白日长门锁婢傒。
蛱蝶翻翻残梦里，曲栏纤手忆同携。
青鞋布袜谢同游，粉蝶黄蜂各自愁。
傍老光阴情转切，惜花心性死方休。
胶洁日月无长策，酒酹荼蘼有近忧。
一曲山香春寂寂，碧云暮合隔红楼。
春来吓吓去匆匆，刺眼繁华转眼空。
杏子单衫初脱暖，梨花深院恨多风。
烧灯坐尽千金夜，对酒空思一点红。
倘是东君问鱼雁，心情说在雨声中。
呜呜晓角起春城，巧作东风撼地声。
灯照檐花开且落，鸦栖庭树集还惊。
红颜不为琴心驻，绿酒休辞盏面盈。
默对镜奁闲自较，鬓丝又是一年嬴。
春梦三更雁影边，香泥一尺马蹄前。
难将灰酒灌新爱，只有香囊报可怜。
深院料应花似霰，长门愁锁日如年。
凭谁对却闲桃李，说与悲欢石上缘。
花朵凭风着意吹，春光弃我竟如遗。
五更飞梦环巫峡，九畹招魂费楚词。
衰老形骸无昔日，凋零草木有荣时。
和诗三十愁千万，肠断春风谁得知？
次韵和复古春日五绝句 其三
司马光（宋代）

东城丝网蹴红毬，北里琼楼唱石州。堪笑迂儒竹斋里，眼昏逼纸看蝇头。
客中览镜
于武陵（唐代）

何当开此镜，即见发如丝。白日急于水，一年能几时。

每逢芳草处，长返故园迟。所以多为客，蹉跎欲怨谁。
送大理金少卿赴阙以老成耆德重于典刑为韵兼寄呈刑曹徐侍郎 其七
仲并（宋代）

浇风昔未殄，向隅或不免。上心天地心，哀矜用中典。

卿联慎所付，遂极天下选。议谳聊小试，经纶期一展。
罗汉寺 其二
韩舜卿（宋代）

天迥云收霁色空，乔林还绕寺当中。阴森小径千重竹，萧飒虚亭四面风。

暮霭不兴山抹黛，夕阳西下水流红。自惭怯懦承庥庇，安得民称几寸葱。
羁旅无聊自嘲
陈昂（宋代）

世态久方见，人生已浪过。
长鸣学蜀帝，善泪像湘娥。
雨掩春山重，江埋宿雾多。
紫貂裘敝尽，季子不归何。
舶上谣送伯庸以番货事奉使闽浙十首 其四
宋本（元代）

涌金门外是西湖，堤上垂杨尽姓苏。作得《吴趋》阿谁唱？小卿坟上露兰枯。
归云洞
陈洵直（宋代）

众真霞佩上三天，谁见回飚□驾旋。
洞府后门人不信，片云鹤鹤是归仙。
题王元章写红梅花
柯九思（元代）

姑射燕支衬露华，一枝楚楚进天家。君王不作梁园梦，金水河边厌杏花。
采杞
梅尧臣（宋代）

谁谓岸无杞，条其长矣。
谁谓杞无实，烂其皇矣。
掇彼征矣，檐既盈矣。
舍棘与蠹，造此宜酒。
维此宜酒，我挹我注。
我饮我助，以养我吁。
江上别流人
孟浩然（唐代）

以我越乡客，逢君谪居者。分飞黄鹤楼，流落苍梧野。

驿使乘云去，征帆沿溜下。不知从此分，还袂何时把。
和弟自京师来
刘敞（宋代）

四海无风涛，五年再相逢。会合如此难，况我罹百凶。

悲端素填膺，触事泪满胸。欲言不能语，岂知涕所从。

良久得仰视，恍忽如梦中。非复平昔游，岂复平昔容。

危生若霜叶，懔懔待烈风。不有亲戚欢，其如忧患攻。

破啼强为笑，意气徒衰翁。慰尔友于情，急难义所隆。
得陈元履家书六言四首
岳珂（宋代）

安问经时落落，边声镇日摇摇。
寄贺塞翁马失，决疑天老龟焦。
送僧
姚合（唐代）

人间扰扰唯闲事，自见高人只有诗。

寂寞嵩峰云外寺，常多梦里过斋时。

城中听得新经论，却过关东说向人。

旧国门徒终日望，见时应是见真身。
刘草窗挽章
丘浚（明代）

刘均癖于诗，老大意转豪。举目一世空，振衣千仞高。

左顾少陵杜，右盻彭泽陶。琐琐儿女语，呫嗫徒嗷嗷。

仰天肆大嚼，对客挥长毫。剂量古与今，针砂诗与骚。

一一中膏肓，竖子焉能逃。惜哉抱所见，白首竟莫遭。

巳矣勿复道，落日悲风号。
寄白浦二十二叔
郑大谟（清代）

薄宦分南北，关河隔五千。乡心归落雁，客梦到秋天。

海国沧波外，梁园战伐边。君恩浩无极，两地叹风烟。
蒙文中县丞以诗送苦笋走笔六首为谢 其一
葛胜仲（宋代）

豹皮羊角食无冤，烦助先生苜蓿槃。便敕佐饔淹苦酒，春馀调笔要多酸。
次韵黔阳王令诗五绝句
项安世（宋代）

见说吟哦三十载，从来此事一生功。
劝君莫用雕镌得，只恐今人晚更穷。
读书
陆游（宋代）

读书四更灯欲尽，胸中太华蟠千仞。
仰呼青天那得闻，穷到白头犹自信。
策名委质本为国，岂但空取黄金印。
故都即今不忍说，空宫夜夜飞秋磷。
士初许身辈稷契，岁晚所立惭廉蔺，正看愤切诡成功，已复雍容托观衅。
虽然知人要未易，讵可例轻天下士。
君不见长松卧壑困风霜，时来屹立扶明堂。
晚步湖边
陈与义（宋代）

客间无胜日，世故可暂逃。
杖藜迎落照，寒彩遍平皋。
夕湖光景迎，晴鹳声音豪。
天长蒹葭响，水落城堞高。
万象各摇动，慰此老不遭。
楚累经行地，处处余离骚。
幸无大夫责，得伴诸子遨。
终然动怀抱，白发风中搔。
题朱泽民画山水
黄镇成（元代）

与客浮湘水，琴书共一舟。云间双树晓，天外数峰秋。

指顾销尘虑，栖迟发棹讴。未知身是画，明月满沧洲。
东禅
陈师道（宋代）

东阡急雨未成泥，度密穿青取径微。
邂逅无人成独往，殷懃有月与同归。
题吴城庙
张孝祥（宋代）

乞得东归一信风，敬持牲酒扣灵宫。千寻石甃苍藤合，百岁神仓赤眚空。

浥浥午阴移岸树，萧萧凉意满船篷。杖藜更作僧坊去，借壁题诗却未工。
郊庙歌辞。享太庙乐章。宁和
佚名（唐代）

炎驭失天纲，土德承天命。英猷被寰宇，懿躅隆邦政。

七德已绥边，九夷咸底定。景化覃遐迩，深仁洽翔泳。
十八日
韩淲（宋代）

一年难得是芳时，花柳暄明易满枝。人处其间无不有，事思以往总何宜。

清和天气雨频敛，冷澹风光日缓移。交道从前要申固，惜春固可共寻诗。
挽任本达
郑关（明代）

陆沈谁道圣明朝，老向穷途怨未消。荒冢已无行客吊，诗魂徒有故人招。

临风倚剑肠堪断，月落空梁梦渐遥。从此不须频北望，岭猿江树日潇潇。
民事堂
王十朋（宋代）

亲擢深蒙圣主恩，宜知民事训词温。仰惟睿意思邦本，要使书生识治原。

不惮勤劳驰禹会，敢忘精白奉尧言。它时上问苍生事，愿竭孤忠慷慨论。
十二骏歌
陈子壮（明代）

显皇太上贵清静，安不忘危严囧政。三千□牝尽调良，十二天閒日蕃盛。

玉狮之龙特赐铭，劲毫柔毳钟金精。雄姿一出骇虎豹，凡马却避不敢鸣。

复有赤电影若灭，口喷红光汗成血。白鼻骄嘶朔漠风，碧蹄踏破燕山雪。

鸟名戴朋骏五花，光如匹练嫣如霞。彩麟文豹争蹀躞，金麟绛虬彷佛拳毛騧。

复有骅骝号攒玉，曾从渥洼水中浴。三骢先后齿更齐，红锦元黄间追逐。

万岁山前宫草春，至尊御楼宣圉人。珊瑚为鞭玉作勒，飞鞚不动尘。

雾鬣风鬃各驰骤，须臾解辔归内厩。繇来圣代有真龙，羽林万骑瞠乎后。

天之历数四纪长，平明息战华山阳。皇人寿谷可生致，始信人间有吉疆。
孝宗明堂前朝献景灵宫八首
真宗（宋代）

象德之成，有奕有舞。
一驰一张，进旅退旅。
嚖以管箫，和以镛鼓。
神其乐康，永锡多祜。
括苍胡经仲以经术授吾乡子弟
吴芾（宋代）

明日离樽难重倾，且停征驭话交情。
知心自古不易得，况是途穷赖友生。
送丁仲圭归合沙
胡仲弓（宋代）

去秋曾作送行诗，又见贞人话别离。
杨柳柔条未堪折，梅花聊赠岁寒枝。
句 其一
鲜于侁（宋代）

人寻载酒地，雨破看花期。
殢人娇
张扩（宋代）

多少胭脂，匀成点就。千枝乱、攒红堆绣。花无长好，更光阴去骤。对景忆良朋，故应招手。

曾记年时，花间把酒。枉淋浪、春衫湿透。文园今病，问远能来否。却道有，荼コ牡丹时候。
胡上幽栖四章为沈二丈赋 其一
宗臣（明代）

主人结屋楚江曲，身披薜荔坐空谷，青天双眼望鸿鹄。

春风一夜开石门，万里蘼芜散新绿。
无题
邓肃（宋代）

风行水上偶成文，暖入园林自在春。
换国虽工非我有，呕心得句为谁珍。
三生戒老诗堪画，千古长庚笔有神。
不用临风叹奔逸，箪瓢一笑舜何人。
次胡志衡韵
周行己（宋代）

城北城南春渺然，幅巾藜杖望晴天。何须多事途穷哭，莫倚高晴瓮下眠。

渭水来从鸟鼠穴，陇山真接首阳巅。登临未尽牛羊下，安得羲和叱驭旋。
十诗谢廖计使 其八
陈造（宋代）

陆子木已拱，遗文空隽永。郑子为米仕，县廨縻簿领。

听公谭旧社，文陈鹅鹳整。离索我若斯，胡术谢榛梗。
铜陵执热书怀十首，时苦旱 其三
邓云霄（明代）

峨眉多积雪，冬夏不曾消。野鼠甘寒冷，长松荫泬㵳。

科头思绝巘，赤脚望层霄。缩地安能到，因期白鹤招。
效古其二
李白（唐代）

自古有秀色。
西施与东邻。
蛾眉不可妒。
况乃效其颦。
所以尹婕妤。
羞见邢夫人。
低头不出气。
塞默少精神。
寄语无盐子。
如君何足珍。
赠吴丹
白居易（唐代）

巧者力苦劳，智者心苦忧。爱君无巧智，终岁闲悠悠。

尝登御史府，亦佐东诸侯。手操纠谬简，心运决胜筹。

宦途似风水，君心如虚舟。泛然而不有，进退得自由。

今来脱豸冠，时往侍龙楼。官曹称心静，居处随迹幽。

冬负南荣日，支体甚温柔。夏卧北窗风，枕席如凉秋。

南山入舍下，酒瓮在床头。人间有闲地，何必隐林丘。

顾我愚且昧，劳生殊未休。一入金门直，星霜三四周。

主恩信难报，近地徒久留。终当乞闲官，退与夫子游。
游郭希吕石洞二十咏·必云
刘过（宋代）

仙宫已降敕，雅有新迁除。
乞为此阁使，云物屡卷舒。
旱热二首
白居易（唐代）

彤云散不雨，赫日吁可畏。端坐犹挥汗，出门岂容易。

忽思公府犹，青衫折腰吏。复想驿路中，红尘走马使。

征夫更辛苦，逐客弥憔悴。日入尚趋程，宵分不遑寐。

安知北窗叟，偃卧风飒至。簟拂碧龙鳞，扇摇白鹤翅。

岂唯身所得，兼示心无事。谁言苦热天，元有清凉地。

勃勃旱尘气，炎炎赤日光。飞禽飐将坠，行人渴欲狂。

壮者不耐饥，饥火烧其肠。肥者不禁热，喘急汗如浆。

此时方自悟，老瘦亦何妨。肉轻足健逸，发少头清凉。

薄食不饥渴，端居省衣裳。数匙粱饭冷，一领绡衫香。

持此聊过日，焉知畏景长。
暮过高邮州
张九钺（清代）

甓社湖深水指东，玩珠楼影拂征篷。荻花香冷歌前月，蒲叶声多酒后风。

乡梦夜兼柔橹发，诗怀秋与远烟空。文游台畔登临意，一枕寒螀恨未穷。
送赞律师归嵩山（一作无可诗）
清江（唐代）

禅意归心急，山深定易安。清贫修道苦，孝友别家难。
雪路侵溪转，花宫映岳看。到时瞻塔暮，松月向人寒。
万景楼
范成大（宋代）

左披九顶云，右送大峨月。
残山剩水不知数，一一当楼供胜绝。
剩璃濯锦遥相通，指麾大渡来朝宗。
川灵胥命各东去，我亦顺流呼短篷。
诗无杰语惭风物，赖有丹青传小笔。
仍添诗客倚阑看。令与山川相映发。
龙弯归路绕乌尤，栋云帘雨邀人留。
若为唤得涪翁起，题作西南第一楼。
颂古二十四首
释宗演（明代）

张侯白，李侯黑。硬如绵，软如铁。
蓦路相逢两会家，临济未是白拈贼。
瀑泉
韦骧（宋代）

堂堂一道出山腰，色似垂缣响似潮。何必枕流图洗耳，坐观已觉俗尘消。
春景 芳草换野色
刘辰翁（宋代）

何处寻春色，园林已断肠。居然怜野草，惟此换年芳。

残烧回春久，香泥去路长。能令南浦碧，未觉五陵芳。

拾翠迷寒食，飞红卧夕阳。遥知青冢恨，南北两茫茫。
如梦令 其五
秦观（宋代）

池上春归何处。满目落花飞絮。孤馆悄无人，梦断月堤归路。

无绪。无绪。帘外五更风雨。
程烈妇诗二首 其二
王惠（明代）

人间何事使人惊，一死能全万古名。合卺已相同穴葬，盖棺宁忍别偷生。

肝肠断折情犹切，节义坚贞命必轻。多少英雄名达士，临危何不尽忠诚。
忆舍弟
王翥（宋代）

药物吾仍病，花时汝未归。
不眠愁月落，独立看云飞。
诗礼自持律，饥寒谁解围。
遥知理舟楫，西望涕沾衣。
秋闺梦戍诗 其一
马氏女（虎关）（明代）

夫重封侯妾爱轻，漫欹琥珀恋寒更。游魂自苦人何在，芳草无寒路不明。

仿佛玉关伤旧别，徘徊油幕订新盟。梦回檐马迎风处，犹是沙场剑戟声。
三台（宫中二首，江南四首）
王建（唐代）

鱼藻池边射鸭，芙蓉苑里看花。日色柘袍相似，

不著红鸾扇遮。

池北池南草绿，殿前殿后花红。天子千秋万岁，

未央明月清风。

扬州桥边小妇，长干市里商人。三年不得消息，

各自拜鬼求神。

青草湖边草色，飞猿岭上猿声。万里三湘客到，

有风有雨人行。

树头花落花开，道上人去人来。朝愁暮愁即老，

百年几度三台。

斗身强健且为，头白齿落难追。准拟百年千岁，

能得几许多时。
题沈克全鹤沙八咏 其二 虹桥夜月
谢晋（明代）

静夜往来绝，垂虹跨秋水。两岸绿杨中，人家明月里。
送签判张秘丞赴秀州
梅尧臣（宋代）

江燕归时君亦归，燕巢未暖君还去。
去去溪边杨柳多，正值清还欲飞絮。
竞折赠行何所益，时当长养伤嘉树。
不如举酒对青山，酒罢移舟须薄暮。
嘉禾主人余久知，迹冗不拟强攀附。
党或无忘问姓名，为言懒拙皆如故。
觅菊花二绝句 其二
吕诚（元代）

洲上黄花满意开，倩人更为觅奇栽。小桃源里秋如水，分取清香一半来。
先忠烈王遗迹十二咏 其三 相公木
程敏政（明代）

棚木长千尺，蜿蜒距水涯。皴皮躔荇带，老色映蘋花。

雷雨春惊蛰，星河夜汎槎。渔舠莫轻近，神物此为家。
颂古九十八首
释印肃（宋代）

不识是真识有心，识心遍处不求人。
江陵米满元无价，师子全威画不成。
次韵知宗酴醾
王十朋（宋代）

万斛虬珠眩眼明，傲春迟吐冠园英。诗因居士价方重，酒赐名臣花遂荣。

香异竹间吹细细，韵如堂上出盈盈。芳姿自可友兰蕙，惜不当时遇独清。
泊赤岸微晓
方回（元代）

今年夏雨水，浙右岁事失。
五月客杭城，市民几不粒。
逮乎书云间，稍稍喜晴色。
转手又不然，一雪二十日。
岂止闾巷穷，大半缺衣食。
我穷尤自笑，亦尝二千石。
今如故将军，俗眼不见识。
下舟北关埭，泥水何狼籍。
离披一破伞，{杠右上加臼}杌两败屐。
俗谚雨夹雪，未易得休息。
大雪复大雨，造物讵容诘。
柁师所见赁，修广仅数尺。
而我凡五人，卧处殊太窄。
初过皋亭山，垂近临平驿。
有酒二三壶，聊以慰仆厮。
吁嗟岁云暮，何苦事行役。
马援壮志已，阮籍穷途迫。
永夜不复眠，孤篷滴复滴。
天地岂不大，一叶寄兹夕。
途次敷水驿伏睹华州舅氏昔日行县题诗处潸然有感
刘禹锡（唐代）

昔日股肱守，朱轮兹地游。繁华日已谢，章句此空留。

蔓草佳城闭，故林棠树秋。今来重垂泪，不忍过西州。
偶题林本清界画
王恭（明代）

云里仙台别望遥，三花飞近水精桥。秋山未下麻姑鹤，虚负璚楼品玉箫。
苦雨
强至（宋代）

雨脚洒不断，鱼龙沸巨溟。
浮泥溢平地，暴水入中庭。
门巷绝寻访，壶觞谁醉醒。
顽云速收敛，渴欲睹天晴。
咏良知四首示诸生 其三
王守仁（明代）

人人自有定盘针，万化根源总在心。却笑从前颠倒见，枝枝叶叶外头寻。
游法华寺
宋之问（唐代）

高岫拟耆阇，真乘引妙车。空中结楼殿，意表出云霞。

后果缠三足，前因感六牙。宴林薰宝树，水溜滴金沙。

寒谷梅犹浅，温庭橘未华。台香红药乱，塔影绿篁遮。

果渐轮王族，缘超梵帝家。晨行踏忍草，夜诵得灵花。

江郡将何匹，天都亦未加。朝来沿泛所，应是逐仙槎。
愿月得雨兼旬秋旸人望已切再和前韵
陈普（宋代）

时雨光风总是吟，忧欢元不系晴阴。
醍醐未用逾玄酒，中节何须论浅深。
大茅峰四绝句
陆文圭（元代）

羊肠九折路盘岖，不觉胜身上太虚。
失脚从知高处险，西风斜日旱回车。
除夕 其一
陈天资（明代）

辽左维车滞异乡，再逢除夕动悲伤。一身系国三更梦，万里思亲九断肠。

云物触膺惊岁月，霜风和泪洒衣裳。伫看海上苍茫外，即是悲人卜筑场。
水龙吟（赠丁南邻）
黄升（宋代）

少年有志封侯，弯弓欲挂扶桑外。一朝敛缩，萧然清兴，了无拘碍。袖里阴符，枕中鸿宝，功名蝉蜕。看舌端霹雳，剧谈玄妙，人间世、疑无对。

阆苑醉乡佳处，想当年、绿阴犹在。君仙寄语，不须点勘，鬼神功罪。碧海千寻，赤城万丈，风高浪快。待踞龟食蛤，相期汗漫，与烟霞会。
军事将蒇余归有日矣诗以志喜 其二
赵翼（清代）

无端伏莽报兴戎，一片虫沙小劫中。作贼岂闻头到白，驱民已遍血流红。

时平吏醉笙歌月，事起兵寒草木风。至此始知龚渤海，卖刀买犊是奇功。
和陶杂诗十一首 其四
苏轼（宋代）

相如偶一官，嗤鄙蜀父老。不记犊鼻时，涤器混佣保。

著书曾几何，渴肺灰土燥。琴台有遗魄，笑我归不早。

作书遗故人，皎皎我怀抱。馀生幸无愧，可与君平道。
醉花阴
邹韬（清代）

年年好景成孤负。瞥眼春光骤。时节过清明，又是梨花瘦了桃花瘦。

满园冷翠浑如旧。燕子销魂否。春水恁多情，也学愁人把著眉儿绉。
追和张外史游仙诗五首 其三
余善（明代）

溪头流水泛胡麻，曾折琼林第一花。欲识道人藏密处，一壶天地小于瓜。
和王半山韵十八首 其十三 山行
林光（明代）

藜杖何曾吝，浮云只自阴。春花方蓓蕾，天地与歌吟。

自尔穷幽兴，何须问赏音。钟期双耳孔，千古杳难寻。
崇义里言怀
曹松（唐代）

马蹄京洛岐，复此少闲时。老积沧洲梦，秋乖白阁期。

平生五字句，一夕满头丝。把向侯门去，侯门未可知。
上林春色 其一
邹智（明代）

今年春色早，惟有上林先。蛰起惊雷下，冰消杲日前。

枯株扶冉冉，嫩草踏芊芊。东风随处到，造化本无偏。
均台辞二首
陈与义（宋代）

东家西家尔盍来，听说空圄如春台。
决曹高卧印生绿，丛棘化为交逊木。
策勋此木那可遗，动地风摇枝不曲。
愿我无讼到来云，莫辞着力借寇君。
借得贤侯虽尔职，但恐朝廷要人调鼎实。
大观三年释奠六首 其一 迎神用《凝安》。
郊庙朝会歌辞（宋代）

仰之弥高，钻之弥坚。于昭斯文，被于万年。峨峨胶庠，神其来止。

思款无穷，敢忘于始。
又二首
刘克庄（宋代）

诗家事业可怜生，骨朽人间有集行。
锻炼鬼犹惊险语，折磨天集妒虚名。
长骑驴背嫌肩耸，欲拔鲸牙恨力轻。
吟得擅场成底事，不如黄策挹浮荣。
世路
释文珦（宋代）

世路古来难，深居息万端。道因无欲胜，山不厌人看。

石碓寒流浅，畬田远烧残。未嫌生意少，老子自能安。
敝袍
方贞观（清代）

故友绨袍意，今经几岁寒。补多微觉重，老瘦渐嫌宽。

色已随年尽，棉因屡洗残。更新吾岂敢，还作赠时看。
寓言
裴夷直（唐代）

秋树却逢暖，未凋能几时。何须尚松桂，摇动暂青枝。
和虞使君撷素馨花遗张立蒸沉香四绝句
程公许（宋代）

风露高寒醉梦清，小窗香雾远嚣尘。
不须所七戏三昧，始信司花女有神。
句 其七
韩驹（宋代）

冥冥沙水雁初下，猎猎菰蒲秋向深。
赠别吴门朱雪鸿 其八
屈大均（明代）

勿复求当世，江东作步兵。生前应自适，身后不须名。

千里莼长美，三江水复清。弹琴小渔舸，随意太湖行。
偈颂一百三十三首 其五十六
释居简（宋代）

肉还父，骨还母。日西沈，水东注。
兜率寺
李纲（宋代）

随意寓禅房，小轩风露凉。山幽云傍户，林迥月窥床。

竹色晓增翠，桂花秋欲香。无人知此意，天影碧茫茫。
在邹诗
韦孟（两汉）

微微小子，既耇且陋。岂不牵位，秽我王朝。王朝肃清，惟俊之庭。

顾瞻余躬，惧秽此征。我之退征，请于天子。天子我恤，矜我发齿。

赫赫天子，明悊且仁。县车之义，以洎小臣。嗟我小子，岂不怀土。

庶我王寤，越迁于鲁。既去祢祖，惟怀惟顾。祈祈我徒，戴负盈路。

爰戾于邹，鬋茅作堂。我徒我环，筑室于墙。我既迁逝，心存我旧。

梦我渎上，立于王朝。其梦如何，梦争王室。其争如何，梦王我弼。

寤其外邦，欢其喟然。念我祖考，泣涕其涟。微微老夫，咨既迁绝。

洋洋仲尼，视我遗烈。济济邹鲁，礼义唯恭。诵习弦歌，于异他邦。

我虽鄙耇，心其好而。我徒侃尔，乐亦在而。
谢两知县送鹅酒羊面二首
陈造（宋代）

僧样斋厨冰样官，饥凭脱粟食无单。
不因同里兼同姓，肯念先生苜蓿盘。
琛上人所蓄妙高墨戏三首 其一
释德洪（宋代）

年年长恨春归速，脱手背人收拾难。那料高人笔端妙，一枝留得雾中看。
风雨观桥于河西遂观莲于吕将军园亭嘉宾胜会与是用乘奉次骝山道长原韵八首 其三
符锡（明代）

兹晨苦风雨，属意在西河。胜事无人会，幽亭载酒过。

朋簪清赏惬，地主故情多。凌波藐姑射，不醉欲如何。
早发途中
宋祁（宋代）

六幕星翻斗转车，揽衣王粲更离家。
孤城随月三挝鼓，碧树啼离九子鸦。
独望残云愁霰雪，暂闻长笛忆京华。
霞朝莫问离怀苦，带眼愁多只有赊。
流长亭
陈渊（宋代）

江拆乱山围，西来素练飞。岚光环石窆，潭影漾松扉。

欲尽风前树，难忘草上晖。但期流泽远，长与水东归。
十月十五日同黄大博出城
李流谦（宋代）

休沐来寻九里松，故因晴日觉晴容。
寒余浅水红衣尽，淡抹轻烟紫翠重。
倦向山僧谈白叶，归从逋客醉黄封。
尘埃眯目成深省，何处招提鸣昨钟。
老态
陆游（宋代）

破榼愁春近，空囷畏日长。
头风便菊枕，足痹倚藜床。
冉冉残年逼，悠悠万事忘。
有儿堪晤语，无客亦何妨。
泉上
胡宏（宋代）

晨起步林丘，路经泉上头。
天边日色下，水底浪花浮。
沙净蒲芽绿，风牵荇带流。
澄澜立白鹭，细浪逐轻鸥。
翠鸟来还去，修鱼跃更游。
动成春色好，愈觉道情幽。
田舍知何处，江湖兴未收。
徘徊不忍去，暝色冷如秋。
舟中
徐似道（宋代）

红漆楼船黑占牌，渔翁一见便惊猜。
生怕打官水交道，撑入芦花唤不来。
江南曲
李叔卿（唐代）

湖上女，江南花，无双越女春浣纱。风似箭，月如弦，

少年吴儿晓进船。郗家子弟谢家郎，乌巾白袷紫香囊。

菱歌思欲绝，楚舞断人肠。歌舞未终涕双陨，

旧宫坡阤才嶙隐。西山暮雨过江来，北渚春云沿海尽。

渡口水流缓，妾归宵剩迟。含情为君再理曲，

月华照出澄江时。
犀
杨孚（两汉）

于惟玄犀，处自林麓。食惟棘刺，体兼五肉。或有神异，表灵以角。

含精吐烈，望若华烛。置之荒野，禽兽莫触。
嘉禾百咏·列岫亭
张尧同（宋代）

吾州购物好，惟是欠青山。
忽有洞庭色，来从一笑间。
题龙隐岩
王迤祖（宋代）

龙蟠此地不知年，飞去穿成万仞渊。
霖雨四方今欲遍，后人空自想蜿蜓。
感皇恩·一个小园儿
朱敦儒（宋代）

一个小园儿，两三亩地。花竹随宜旋装缀。槿篱茅舍，便有山家风味。等闲池上饮，林间醉。
都为自家，胸中无事。风景争来趁游戏。称心如意，剩活人间几岁。洞天谁道在、尘寰外。
登江苏金坛顾龙山
朱元璋（明代）

望西南隐隐神坛，
独跨征车，信步登山。
烟寺迂迂，云林郁郁，风步珊珊。
一尘不染，浮生九还，
客中有僧舍三间，
他日偷闲，花鸟娱情，山水相看。
和本斋止酒 其五
牟巘（宋代）

酒名真一妙形容，方法传来玉局翁。摇动天关出琼液，澄然不比小槽红。
宋可挹挽诗
王炎（宋代）

万卷藏书富，千金市义多。
斯人今止此，造物意如何。
风月空投辖，烟波冷晒蓑。
林间谁挂剑，清泪堕悲歌。
牧牛
王锡爵（明代）

垄上归来跨牸行，扬鞭遥指暮云生。明朝共把春犁去，闻道君王欲省耕。
冬宵感怀
殷济（唐代）

切切霜风入夜寒，微微孤烛客心难。长宵独恨流离苦，直到平明泪不乾。
摸鱼儿·掩朱弦
谭宣子（宋代）

掩朱弦、住听金缕。天涯同是羁旅。多情记把香罗袖，残粉半黏荆树。还信否。便忍道、石台暗寂春无主。分明间阻。那睡鸭嘘云，翔鸳溜月，此际更休语。

人间世，谁识缄愁最苦。轻帆重解烟雨。而今翻笑周郎误。挑剔寒缸寻谱。游倦处。果因甚、亭亭瘦影如前度。无由寄与。待谢却梅花，东风为我，吹梦过淮浦。
过湖至郭氏庵
张镃（宋代）

山色棱层出，荷花浪漫开。
只如平日看，自喜此时来。
杨柳侵船影，蜻蜓傍酒杯。
僧庐须过夜，城禁莫催回。
和安上弟雨雪应祷绝句
苏颂（宋代）

霰雪为霖近浃旬，江湖清气压冬温。
应时岂是诚能感，作物宜同易画坤。
和世美以前韵惠诗
韦骧（宋代）

东亭清集幸相娱，暮角声休尚柅车。冷淡莲光灯夕后，微茫桂魄雨天馀。

交谈自喜高情合，投老还嗟乐事疏。况是离怀起朝夕，好凭樽酒豫驱除。
送王秀才往松滋夏课
齐己（唐代）

松滋闻古县，明府是诗家。静理馀无事，欹眠尽落花。

江光摇夕照，柳影带残霞。君去应相与，乘船泛月华。
赴新定过七里濑
张方平（宋代）

舟过严陵濑，凉秋水木清。鼓旗知郭近，鱼鸟见人惊。

云乱迷山色，滩长杂雨声。一毫名利事，搔首愧平生。
龙山会
赵以夫（宋代）

今年陪元戎游升山，诘朝始克修故事，则向之龙蛇满壁者，易以山水矣。拍阑一笑。游兄、几叟分韵得苦字，为赋商调龙山会

九日无风雨。一笑凭高，浩气横秋宇。群峰青可数。寒城小、一水萦洄如缕。西北最关情，漫遥指、东徐南楚。黯销魂，斜阳冉冉，雁声悲苦。

今朝黄菊依然，重上南楼，草草成欢聚。诗朋休浪赋。旧题处、俯仰已随尘土。莫放酒行疏，清漏短、凉蟾当午。也全胜、白衣未至，独醒凝伫。
和白侍生送令狐相公镇太原
刘禹锡（唐代）

十万天兵貂锦衣，晋城风日斗生辉。行台仆射深恩重，

从事中生旧路归。叠鼓蹙成汾水浪，闪旗惊断塞鸿飞。

边庭自此无烽火，拥节还来坐紫微。
题朱文仪松轩清赏卷
陶宗仪（明代）

五鬣离离翠作行，四檐奕奕住中央。签裁象齿尊经史，帖护芸晖宝晋唐。

点易研朱朝滴露，题诗握管昼焚香。开庭亦有风来处，不及君家意味长。
秋思 其一
贝琼（元代）

两河兵合尽红巾，岂有桃源可避秦。马上短衣多楚客，城中高髻半淮人。

荷翻太液非前日，花落蕃禧又暮春。莫上高楼望西北，远山犹学捧心颦。
独庵
释居简（宋代）

四顾寥寥不自欺，白云流水自东西。同途同辙人无数，尽逐衔花百鸟迷。
赠天游子潘知非
何梦桂（宋代）

浩浩天上水，悠悠天际云。
静观万物化，谁使之芸芸。
吾道在宇万，与物同涬溟。
牛马谁毁誉，龙蠖自屈伸。
浮游寄一世，傥然忘我人。
究竟弗可诘，与子俱愚芚。
置堠岩
邓翘（明代）

泠泠岩上水，滴滴出云根。境野烟霞寂，林深鸟雀喧。

幽龛留藓迹，怪石长苔痕。归路逢樵叟，濛濛夕照昏。
江楼陪范长官宴自警一篇戏呈郑主簿
林亦之（宋代）

几回过海上，此日暂踌躇。
未尽尊前酒，还奔使者车。
官人无少暇，贱子敢安居。
一亩芭蕉圃，如今要自锄。
送交代董矩堂赴召 其二
李曾伯（宋代）

渡泸已定葛巾北，分陕既成周衮东。二者于斯皆上意，群然以此望明公。

香名千载梅边雪，归路三秋桂子风。百万民夷休恋恋，公方柄用福无穷。
章生持所业游余门诗勖之
胡应麟（明代）

火云峥嵘照林薄，赤日团空坐如灼。高堂褦襶者谁子，云是香溪少年章敏学。

少年十九能作诗，沾沾欲问扬云奇。先生四十发种种，抗颜肯受庸人嗤。

新诗读女吾动色，东野穷愁浪仙僻。电光雷铗双芙蓉，烂漫苔痕土花碧。

君不见神物不遇张司空，万古丰城白虹泣。
大龙山五咏用家君所和胡别驾韵 其二 龙祠
洪适（宋代）

夹日授五飞，论功中兴主。宛宛龙父尊，兹山职霖雨。
忆江南 其一 本意
董俞（清代）

江南好，最忆石头城。孙楚楼边春系马，莫愁湖畔夜弹筝。

佳丽胜西京。
经蔡坚墓
吴融（唐代）

百里烟尘散杳冥，新平一隰草青青。
八公山石君知否，休更中原作彗星。
奉贺陈圣予
陈师道（宋代）

合谱儿童岁，为僚一再秋。
初闻消息报，已作别离忧。
急雪将无路，寒江欲断流。
相逢宁易得，端为小迟留。
和唐公舍人访净因
王安石（宋代）

西城方外士，传法自南华。
高蹈玩一世，旁通兼数家。
来游仁者静，传咏正而葩。
乘兴何时再，还能托後车。